# BILJEŠKE UZ FINANCIJSKE IZVJEŠTAJE

**PONIKVE VODA d.o.o. ZA 2024. GODINU**

1. **OSNOVNI PODACI O DRUŠTVU**

Ponikve voda je društvo s ograničenom odgovornošću (dalje: Društvo) za vodne djelatnosti.

Prema postojećim podacima i dokumentima Društvo je registrirano 19.03.1960. godine u Okružnom privrednom sudu u Rijeci pod nazivom Komunalno poduzeće "Ponikve" Krk za obavljanje različitih komunalnih djelatnosti, sličnih kojima se i danas bavi. Od osnutka pa do danas Društvo je prošlo mnoge statusne i druge promjene. Udruživanjem 1986. godine s poduzećem "Komunalac" Omišalj, Društvo je proširilo djelokrug rada na čišćenje i održavanje javnih i zelenih površina, skupljanje, odvoz i zbrinjavanje komunalnog otpada.

Radi usklađivanja sa Zakonom o vodama bilo je potrebno sve djelatnosti kojima se Društvo bavilo, a koje nisu javna vodoopskrba i javna odvodnja, izdvojiti iz poslovanja. Stoga su osnivači Ponikve d.o.o. odlučili da će postojeće društvo nastaviti obavljati djelatnost javne vodoopskrbe i odvodnje, a za obavljanje drugih djelatnosti osnovali su dva nova Društva.

Rješenjem trgovačkog suda u Rijeci Tt-13/9542-2 od 31.12.2013. godine Društvo nastavlja poslovati pod nazivom Ponikve voda d.o.o. Krk.

Danas se radi o srednje velikom komunalnom društvu u 100 %-tnom vlasništvu svih jedinica lokalne samouprave otoka Krka. Temeljni kapital Društva na dan 31. prosinca 2024. iznosi 50.230.640,00 EUR (Bilješka 17. /i/).

Osnovne djelatnosti Društva su:

* proizvodnja i distribucija pitke vode
* odvodnja i pročišćavanje otpadnih voda.

Osim navedenih djelatnosti Društvo se bavi i montažama mjesnih cjevovoda (vode i kanalizacije), izradom vodovodnih i kanalizacijskih priključaka.

Društvo ima skupštinu društva, upravu i nadzorni odbor.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština na vrijeme od 4 godine. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva za razdoblje od 01.01.2022. do 31.12.2025. godine Neven Hržić, mag.ing.aedif.

Nadzorni odbor Društva ima devet članova te obavlja slijedeće poslove: nadzire vođenje poslovanja Društva, provodi unutarnji nadzor i preko interne kontrole Društva te ovlaštenog revizora koji nije zaposlenik Društva, po potrebi saziva Skupštinu Društva, podnosi pisano izvješće o obavljenom nadzoru Skupštini Društva, po odluci Skupštine zaključuje ugovor o radu sa članom uprave – direktorom Društva, predlaže Skupštini Društva sklapanje ugovora o uslugama financijske revizije s ovlaštenim revizorom, donosi poslovnik o radu Nadzornog odbora, obavlja i druge zadaće koje su mu povjerene zakonom ili posebnom odlukom Skupštine Društva.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti od 13. siječnja 2014. godine koju je izdao Državni zavod za statistiku Zagreb, Društvo ima brojčanu oznaku razreda 3600 – Skupljanje, pročišćavanje i opskrba vodom, matični broj poslovnog subjekta je 3292525, a OIB je 64125437677.

U 2024. godini Društvo je prosječno zapošljavalo 95 radnika (2023.: 94 radnika).

* 1. **OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2024. godinu sastavljeni su u skladu s propisima Republike Hrvatske, te računovodstvenim politikama poduzetnika.

Računovodstvene politike Društva usklađene su s Hrvatskim standardima financijskog izvještavanja (NN 86/2015, 105/2020, 9/2021, 150/2022, 84/2024) koje poduzetnik ima obvezu primjenjivati temeljem Zakona o računovodstvu (NN 78/2015, 134/2015, 120/2016, 116/2018, 42/2020, 47/2020, 114/2022, 82/2023,84/2024, 145/2024).

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/2016, 144/2020, 158/2023).

Podaci u financijskim izvještajima prezentirani su u eurima (EUR), kao izvještajnoj valuti u Republici Hrvatskoj. Usporedni podaci iz 2023. godine također su prezentirani u eurima (EUR).

Dopunske informacije uz financijske izvještaje ne čine financijska izvješća već se iskazuju u svrhu dopunske analize.

Financijski izvještaji sastavljeni su na temelju računovodstvenog načela vremenske neograničenosti poslovanja.

**1.2. Osnovne računovodstvene politike**

Osnovne računovodstvene politike primijenjene kod sastavljanja financijskih izvještaja za 2024. godinu bile su iste kao u 2023. godini.

* + 1. **PRIHODI**

Prihodi predstavljaju povećanje ekonomskih koristi tijekom obračunskog razdoblja u obliku priljeva ili povećanja imovine ili smanjenja obveza, kada ti priljevi imaju za posljedicu povećanje kapitala, osim povećanja kapitala koje se odnosi na unose od strane sudionika u kapitalu.

Prihod se priznaje kada je vjerojatno da će buduće ekonomske koristi ulaziti kod poduzetnika i kada se koristi mogu pouzdano izmjeriti.

**1.2.1.1. POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode, a iskazani su po fakturiranoj vrijednosti (Bilješka 2).

Prihodi od prodaje obuhvaćaju prihode od prodaje vode i pružanja usluga.

Ostale poslovne prihode čine prihodi u visini amortizacije imovine nabavljene iz namjenskih sredstava, sredstva potpore iz proračuna za utrošenu električnu energiju, sredstva proračuna i naknade za razvoj za pokriće troškova kamata i bankarskih naknada po investicijskim kreditima, prihodi EU projekta, naplate šteta od osiguranja, prihodi od naplaćenih ranije utuženih potraživanja i ostali prihodi (najam, prodaja imovine i slično).

Temeljem Zakona o otocima i Ugovora sklopljenog u siječnju 2024. godine, nadležno Ministarstvo regionalnog razvoja i fondova Europske unije - Uprava za otoke podmirivalo je Društvu razliku u cijeni vode za domaćinstva čiji članovi imaju prebivalište na otoku, a opskrbljuju se pitkom vodom cestovnim vozilom (Bilješka 2 b – sredstva državnog proračuna).

**1.2.1.2. FINANCIJSKI PRIHODI**

Financijske prihode čine kamate na nepravovremena plaćanja, kamate na novčana sredstva na žiro-računima (Bilješka 3).

* + 1. **RASHODI**

**Rashodi** predstavljaju smanjenja ekonomskih koristi kroz obračunsko razdoblje u obliku odljeva ili iscrpljenja imovine ili stvaranja obveza što za posljedicu ima smanjenje kapitala, osim onog u svezi s raspodjelom sudionicima u kapitalu.

Rashodi se priznaju u računu dobiti i gubitka kada se mogu pouzdano izmjeriti. Priznavanje rashoda pojavljuje se istodobno s priznavanjem povećanja obveza ili smanjenja imovine.

Rashodi se priznaju u računu dobiti i gubitka na temelju izravne povezanosti između nastalih troškova i određene stavke prihoda, odnosno sučeljavanje rashoda s prihodima.

Svi rashodi koji se odnose na obračunsko razdoblje bez obzira na to kada će biti plaćeni knjiže se na teret računa rashoda, odnosno troškova razdoblja na koje se odnose.

**1.2.2.1. POSLOVNI RASHODI**

Poslovne rashode čine materijalni troškovi, troškovi osoblja, amortizacija, ostali troškovi, vrijednosno usklađenje potraživanja i ostali poslovni rashodi (Bilješka 4).

**/i/ Materijalne troškove** čine troškovi materijala, rezervnih dijelova, energije i goriva, troškovi sitnog inventara i zaštitne odjeće, poštanski i telefonski troškovi, tekuće i investicijsko održavanje, komunalne usluge, intelektualne usluge i ostale usluge.

Troškovi tekućeg i investicijskog održavanja vlastitih sredstava rada pokrivaju se iz prihoda obračunskog razdoblja kada nastanu. Rekonstrukcije i adaptacije kojima se mijenja kapacitet ili namjena osnovnih sredstava, knjiže se kao povećanje vrijednosti osnovnih sredstava.

**/ii/ Troškove osoblja** čine neto plaće i naknade plaća zajedno sa porezima i doprinosima iz i na plaće.

**/iii/ Amortizacija**

Obračun amortizacije obavlja se pojedinačno za svako sredstvo razvrstano po amortizacijskim grupama po linearnoj metodi, a po stopama koje ne prelaze porezno dopustive stope.

Novonabavljena imovina amortizira se od prvog dana sljedećeg mjeseca kad se stavi u uporabu.

U slučaju rashoda ili prodaje, imovina se amortizira zaključno s mjesecom u kojem je došlo do rashoda ili otuđenja.

Jedanput amortizirano sredstvo dugotrajne imovine više se ne otpisuje.

**/iv/ Ostale troškove poslovanja** čine dnevnice, troškovi prijevoza na posao i s posla, ostala materijalna prava zaposlenih, premije osiguranja, troškovi stručnog obrazovanja, reprezentacija, komunalna naknada, koncesijske naknade, članarine komorama, bankarske usluge, doprinos za šume, slivne vode.

**/v/ Vrijednosno usklađenje** kratkotrajne imovine obuhvaća usklađivanje vrijednosti potraživanja od kupaca koja su utužena ili za koja je pokrenut postupak ovrhe.

**/vi/ Ostali poslovni rashodi** odnose se na neotpisanu vrijednost prodane i rashodovane dugotrajne materijalne imovine i materijala i ostale rashode.

**1.2.2.2. FINANCIJSKI RASHODI**

Financijske rashode čine kamate po kreditima, zatezne kamate i eventualne negativne tečajne razlike (Bilješka 5).

* + 1. **REZULTAT POSLOVANJA FINANCIJSKE GODINE I TEKUĆI POREZ NA DOBIT**

Iz razlike ukupnih prihoda i ukupnih rashoda proizlazi bruto rezultat tj. dobit/gubitak prije oporezivanja.

Obveza poreza na dobit (tekući porez) utvrđuje se u skladu s važećim odredbama Zakona o porezu na dobit i utječe na rezultat poslovanja financijske godine (Bilješka 6).

* + 1. **DUGOTRAJNA MATERIJALNA I NEMATERIJALNA IMOVINA**

Ulaganja u materijalnu i nematerijalnu imovinu tijekom godine evidentiraju se po nabavnoj vrijednosti. Nabavnu vrijednost čini fakturna vrijednost nabavljene imovine uvećana za sve troškove nastale do njezinog stavljanja u uporabu (Bilješka 7).

Stvari i oprema se evidentiraju kao dugotrajna imovina, ako im je vijek trajanja duži od jedne godine i pojedinačna nabavna cijena veća od 665,00 EUR.

Neotpisana vrijednost otuđenih i rashodovanih sredstava knjiži se na teret ostalih poslovnih rashoda.

Troškovi izgradnje dugotrajne imovine u vlastitoj režiji obuhvaćaju vrijednost utrošenog materijala.

Društvo koristi sljedeće stope amortizacije (Bilješka 4.3.):



U okviru dugotrajne imovine iskazuju se dani predujmovi za materijalnu imovinu. (Bilješka 8).

* + 1. **DUGOTRAJNA FINANCIJSKA IMOVINA**

Dugotrajnu financijsku imovinu Društva čini nominalni iznos poslovnog udjela u društvu Ponikve usluga d.o.o. (Bilješka 9).

Priznavanje, mjerenje i prestanak priznavanja obavlja se u skladu s odredbama HSFI 9.

* + 1. **ZALIHE**

Zalihe vodovodnog materijala koji se koristi za tekuće, investicijsko održavanje i investicije u vlastitoj režiji, iskazuju se po stvarnim nabavnim cijenama materijala. Utrošak materijala obavlja se primjenom metode prosječne nabavne cijene. Na zalihama se nalaze i individualne crpne stanice te digitalni vodomjeri nabavljeni u sklopu EU projekta (Bilješka 10.).

Sitan inventar, alat i auto gume, otpisuju se u cijelosti kod stavljanja u uporabu.

* + 1. **POTRAŽIVANJA**

Potraživanja od kupaca, potraživanje od države i ostala potraživanja iskazuju se u poslovnim knjigama na temelju uredne isprave o nastanku poslovnog događaja i podataka o njegovoj vrijednosti, u skladu s odredbama Hrvatskih standarda financijskog izvještavanja.

Potraživanja od kupaca (Bilješka 11.) obuhvaćaju sva potraživanja za isporučenu vodu i izvršene usluge (odvodnja otpadnih voda, pražnjenje septičkih jama i druge usluge).

Saldo potraživanja sadrži također:

* potraživanja za obračunatu naknadu za Hrvatske vode Zagreb (zaštita i korištenje voda),
* potraživanja za naknadu za razvoj koju snosi krajnji potrošač, a koja se koristi za financiranje gradnje javnih vodnih građevina sukladno Zakonu o financiranju vodnoga gospodarstva i važećoj Odluci o naknadi za razvoj (NN 138/2021, 73/2023). Naknada za razvoj se iskazuje kao odgođeni prihod namjenskog karaktera jer u biti predstavlja oblik državne potpore i u smislu računovodstvenih propisa će se uključivati u prihode u svoti rashoda koji se pojavljuju u vezi s njezinim trošenjem. Prema stajalištu Ministarstva financija – Porezne uprave, naplata vodne naknade nije prihod u pozadini kojeg se nalazi isporuka pa ona ne može biti ni predmet oporezivanja porezom na dodanu vrijednost odnosno, kako mišljene to i navodi, naknada za razvoj je javno davanje.

Društvo je iskazalo u poslovnim knjigama obvezu prema Hrvatskim vodama za dio koji njima pripada (Bilješka 25.) i odgođeni prihod za naknadu za razvoj (Bilješka 26. b)).

Usklađenje vrijednosti potraživanja obavlja se temeljem saznanja da potraživanje nije u roku naplaćeno, odnosno da su nastale okolnosti neizvjesnosti naplate i da je utuženo, prijavljeno u stečajnu masu ili u predstečajnu nagodbu i u slučaju kada je nenaplativo.

* + 1. **NOVAC U BANCI**

Imovina u obliku novca iskazuje se u nominalnoj vrijednosti izraženoj u eurima (EUR), a predstavljaju sredstva na poslovnim računima (Bilješka 15).

* + 1. **OBRAČUNANI PRIHODI**

Društvo na ovoj poziciji iskazuje potraživanja za ugovorene iznose sufinanciranja po svakom ugovorenom projektu u cjelini od strane javnih tijela za koje postoji stvarna obveza isplate ukoliko se ostvare ugovorni uvjeti. Kao i kod naknada za razvoj u visini potraživanja se formiraju odgođeni prihodi koji će se uključivati u prihode razdoblja u svoti rashoda koji se pojavljuju u vezi s njezinim trošenjem (amortizacija) (Bilješka 16).

* + 1. **KAPITAL I REZERVE**

Kapital je vlastiti izvor financiranja imovine, i izračunava se temeljem odredbi Hrvatskih standarda financijskog izvještavanja kao ostatak imovine nakon odbitka svih obveza.

Ukupan kapital Društva čine upisani kapital, kapitalne rezerve, ostale rezerve, zadržana dobit i dobit/gubitak tekuće godine (Bilješka 17).

Iznos upisanog kapitala iskazan je u eurima i upisan je u sudski registar.

Politika rezervi ostvaruje se zavisno od temelja njihova oblikovanja i politike Društva.

* + 1. **DUGOROČNE OBVEZE**

Dugoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je duži od 12 mjeseci.

Dugoročne obveze predstavljaju obveze po osnovi kredita i financijskih leasinga koji dospijevaju na naplatu nakon 31. prosinca 2024. godine (Bilješka 18). Tekuće dospijeće po navedenim obvezama koje dospijevaju na naplatu u 2024. godini iskazano je kao kratkoročna obveza (Bilješka 20).

Društvo nema kredita i financijskih leasinga u stranim valutama niti su isti uz valutnu klauzulu te nema potrebe svođenja na srednji tečaj Hrvatske narodne banke na dan 31. prosinca 2024. godine.

* + 1. **KRATKOROČNE OBVEZE**

Kratkoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je kraći od 12 mjeseci. U kratkoročnim obvezama iskazane su obveze za zajmove, depozite i slično, obveze prema bankama i drugim financijskim institucijama, obveze za predujmove, obveze prema dobavljačima, obveze prema zaposlenicima, obveze za poreze, doprinose i slična davanja, obveze za primljena jamstva te ostale kratkoročne obveze.

* + 1. **VREMENSKA RAZGRANIČENJA**

Vremenska razgraničenja obuhvaćaju unaprijed plaćene troškove, nedospjelu naplatu prihoda, odgođeno plaćanje troškova i prihod budućeg razdoblja. Vremenska razgraničenja mjere se sukladno HSFI 14. Unaprijed plaćeni troškovi priznaju se kao imovina kada se odnose na iznose plaćene u tekućem razdoblju, a koji se odnose na buduća razdoblja. Odgođeno plaćanje troškova priznaje se kao obveza kada se odnosi na troškove nastale u tekućem razdoblju, a za koje nisu ispunjeni uvjeti za priznavanje obveza.

Prihodi budućih razdoblja odnose se na prihode koji su obračunati ili naplaćeni u tekućoj godini, a odnose se na buduće razdoblje.

Odgođeni prihodi odnose se na dobivena namjenska sredstva za investicije od: Primorsko-goranske županije, Hrvatskih voda, Fonda za regionalni razvoj, nadležnih ministarstava te na utrošenu i neutrošenu naknadu za razvoj.

Prijenos na prihode obavlja se u visini amortizacije za dugotrajnu imovinu nabavljenu iz tih sredstava (Bilješka 26).

* + 1. **IZVANBILANČNI ZAPISI**

Društvo u okviru izvan bilančnih zapisa iskazuje primljene i dane bankovne garancije i zadužnice za uredno ispunjenje ugovornih obveza, za isplaćene predujmove te za pokriće jamstvenog roka (Bilješka 27).

1. **POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode.



|  |  |  |  |
| --- | --- | --- | --- |
|  | 1. **Prihodi od prodaje** |  |  |



**/i/** Novi priključci na sustav javne vodoopskrbe utjecali su na povećanje prihoda ostvarenog od fiksnog dijela cijene vode za 63.206,90 EUR u odnosu na prošlu godinu, a prihodi fiksnog dijela cijene odvodnje u odnosu na 2023. godinu povećali su se za 25.194,33 EUR.

Povećanja se odnose na domaćinstva i privredu.

**/ii/** U 2024. godini fakturirana voda od 3.196.206 m3 veća je od fakturirane vode u 2023. godini (3.061.032 m3) za 135.174 m3 (privreda + 47.384 m3, domaćinstva +87.790 m3) pa je i prihod varijabilnog dijela cijene vode veći za 114.694,33 EUR (privreda +66.577,71 EUR, a domaćinstva +48.116,62 EUR).

Prihod varijabilnog dijela cijene odvodnje u odnosu na prošlogodišnje veći je za 8.809,72 EUR (privreda +14.553,45 EUR, domaćinstva -5.743,74 EUR). U 2024. godini fakturirana odvodnja od 2.185.937 m3 veća je od fakturirane odvodnje u 2023. godini (2.107.032 m3) za 78.905 m3 (privreda +40.367 m3, domaćinstva +38.538 m3).

Prihodi od prodaje u 2024. godini veći su u odnosu na iste ostvarene u 2023. godini zbog više sušnih razdoblja u ljetnom periodu.

1. **Ostali poslovni prihodi**



**/i/** U 2024. godini prihod je veći od prethodne godine budući da je aktiviran dio dugotrajne imovine koja je sufinancirana sredstvima potpora JLS-a (Bilješka 26.a)/iv/, 4.3.).

1. **FINANCIJSKI PRIHODI**

Financijske prihode obuhvaćaju:



1. **POSLOVNI RASHODI**

**4.1. MATERIJALNI TROŠKOVI**

Materijalne troškove čine:



**/i/** Troškovi materijala, rezervnih dijelova i sitnog inventara iznose 633.813,95 EUR i veći su od prošle godine zbog više utrošenog materijala za izradu kućnih priključaka i za održavanje vodovodne mreže.

**/ii/** Troškovi kupljene vode veći su od prošlogodišnjih za 17.936,01 EUR. U 2024. godini kupljeno je 404.199 m3, a 2023. godine 360.036 m3 vode s kopna.

**/iii/** Troškovi energije, goriva i maziva veći su u odnosu na prethodnu godinu za 317.239,78 EUR. Do povećanja troškova električne energije došlo je zbog povećanja jediničnih cijena po ugovoru s opskrbljivačem koji je važio od listopada 2023. godine do rujna 2024. godine, te zbog povećane potrošnje crpnih stanica sustava odvodnje. Ukupni troškovi električne energije u 2024. godini iznose 938.624,77 EUR (2023.:610.012,29 EUR). Dio tih troškova pokriven je prihodima od subvencionirane cijene električne energije u iznosu od 514.294,06 EUR (2023.:233.446,05 EUR) (Bilješka 2.b)) pa utjecaj na rezultat Društva iznosi 424.330,71 EUR (2023.:376.566,24 EUR).

**/iv/** Usluge održavanja iznose 629.536,32 EUR i veće su u odnosu na prethodnu godinu za 125.050,91 EUR. Značajnije usluge održavanje odnose se na:

- održavanje vodosprema, crpnih stanica i zasunskih komora (183.694,21 EUR) odnosi se na nabavu ispuna za suhe kemijske filtere za pročišćavanje zraka na UPOV-ima te prvi dio sanacije hidroizolacije desne komore VS Ponikve,

- popravak pumpi 88.023,00 EUR,

- održavanje kompjutorskih programa i telemetrije 70.973,47 EUR,

- održavanje elektroopreme na crpnim stanicama (CS) i vodospremama (VS) 49.658,10 EUR,

- popravak i servis vozila 54.675,96 EUR,

- radovi na podmorskim ispustima 110.332,98 EUR odnose se na sanaciju podmorskih ispusta Punat i Klimno

**/v/** Administrativno računovodstveni troškovi odnose se na troškove prema društvu Ponikve usluga d.o.o. za pružene usluge prema ugovoru i dodacima ugovora o poslovnoj suradnji u ukupnom godišnjem iznosu 529.369,73 EUR (2023.: 505.225,89 EUR).

**4.2. TROŠKOVI OSOBLJA**

Troškovi osoblja u 2024. godini iznose 2.384.887,05 EUR (2023.: 2.134.696,42 EUR). Prosječna bruto plaća u 2024. godini iznosila je 1.676,24 EUR, a neto 1.229,23 EUR, dok je u 2023. godini prosječna bruto plaća iznosila 1.638,04 EUR, a neto 1.197,95 EUR. Pri računanju prosječne bruto plaće, iz bruto plaća u iznosu od 2.015.570,83 EUR izuzeta je oporeziva nagrada za rad (64.421,74 EUR).

**4.3. AMORTIZACIJA**

Troškovi amortizacije za 2024. godinu iznose 3.784.146,12 EUR (2023.: 3.718.179,71 EUR). Društvo je kod obračuna amortizacije primijenilo iste stope amortizacije kao i u 2023. godini.

Kao što je navedeno u Bilješkama 2.b)/i/ i 26.a) /iv/, Društvo je iskazalo prihod u visini obračunate amortizacije imovine nabavljene iz sredstava potpora u iznosu od 1.885.123,66 EUR (2023.: 1.828.636,54 EUR) pa je utjecaj na rezultat Društva 1.899.022,46 EUR (2023.: 1.889.543,17 EUR).

**4.4. OSTALI TROŠKOVI**



**4.5. VRIJEDNOSNO USKLAĐENJE**

Društvo je u 2024. godini vrijednosno uskladilo potraživanja s neizvjesnom naplatom u ukupnoj vrijednosti od 9.928,75 EUR (2023.: zbog neizvjesne naplate Društvo je vrijednosno uskladilo 16.948,86 EUR potraživanja, a zbog nemogućnosti naplate je otpisalo 92,80 EUR potraživanja) (Bilješka 11./iii/).

**4.6. OSTALI POSLOVNI RASHODI**

U 2024. godini ostali poslovni rashodi iznose 104.045,87 EUR (2023.: 257.246,22 EUR), od čega se naneotpisanu vrijednost rashodovane imovine odnosi 100.991,43 EUR (2023.: 254.913,24 EUR).

Iznos od 456,70 EUR (2023.: 302,33 EUR) odnosi se na plaćene naknade štete, a iznos od 2.597,74 EUR su ostali rashodi (2023.: 2.030,65 EUR).

1. **FINANCIJSKI RASHODI**

****

1. **REZULTAT POSLOVANJA FINANCIJSKE GODINE I POREZ NA DOBIT**

**/i/** Za razdoblje od 01. siječnja do 31. prosinca 2024. godine Društvo je temeljem razlike prihoda i rashoda ostvarilo rezultat poslovanja financijske godine:



Gubitak tekuće godine iznosi 125.954,66 EUR.

Sukladno Zakonu o porezu na dobit i Pravilniku o porezu na dobit, Društvo je razliku prihoda i rashoda uvećalo za porezno nepriznate rashode u iznosu od 13.526,66 EUR, umanjilo za porezno priznate rashode u iznosu od 18.033,67 EUR.

Temeljem porezne prijave za 2024. godinu Društvo iskazuje poreznu osnovicu od -130.461,67 EUR koju umanjuje za preneseni porezni gubitak iz 2023. godine u iznosu od -29.509,58 EUR iz čega proizlazi da Društvo prenosi u 2024. godinu porezni gubitak od -159.971,25 EUR (Bilješka 28).

1. **DUGOTRAJNA MATERIJALNA I NEMATERIJALNA IMOVINA**

Stanje i promjene na dugotrajnoj materijalnoj i nematerijalnoj imovini (bez predujmova) prikazujemo na sljedeći način:



Napomena: Radi osiguranja tražbina po kreditima upisano je pravo zaloga na dijelu nekretnina i pravu građenja.

U vezi sa komunalnim vodnim građevinama važno je istaknuti ograničenja koja se zakonske snage. U članku 10. Zakona o vodnim uslugama (Zakon) se navode slijedeća ograničenja:

**- Komunalne vodne građevine** **ne mogu se opteretiti založnim pravom, niti mogu biti predmetom ovrhe**, osim kada je Zakonom drukčije određeno.

- Komunalne vodne građevine mogu biti u prometu samo između javnih isporučitelja vodnih

usluga.

- Komunalne vodne građevine **ne ulaze u stečajnu ili likvidacijsku masu**.

- U slučaju stečaja ili likvidacije jedinstvenog javnog isporučitelja vodnih usluga komunalne vodne građevine prenose se u vlasništvo jedinice lokalne samouprave, koja je njihov osnivač, na uslužnom području.

- U slučaju stečaja ili likvidacije postojećeg javnog isporučitelja vodnih usluga komunalne vodne građevine prenose se u vlasništvo jedinstvenog javnog isporučitelja vodnih usluga.

**/i/** Društvo je u 2024. godini prenijelo u uporabu imovinu u iznosu od 5.701.109,76 EUR i to: 3.142.878,71 EUR građevinski objekti, 2.102.051,95 EUR postrojenja i oprema, 250.247,52 EUR alati, pogonski inventari i transportna imovina te 205.931,58 EUR nematerijalna imovina.



**/ii/** Vrijednost osnovnih sredstava u pripremi na dan 31. prosinca 2024. godini iznosi 31.516.100,78 EUR:







**/iii/** Društvo je zbog zastarjelosti i neupotrebljivosti rashodovalo imovinu nabavne vrijednosti 121.979,61 EUR i ispravka vrijednosti 117.746,04 EUR. Neotpisana vrijednost rashodovane imovine u iznosu od 100.991,43 EUR teretila je rashode (Bilješka 4.6.).

1. **PREDUJMOVI ZA MATERIJALNU IMOVINU**

Na dan 31. prosinca 2024. godine Društvo iskazuje predujmove za materijalnu imovinu u iznosu od 765.662,06 EUR (2022.: 765.662,06 EUR), a odnosi se na predujam dan društvu INA-INDUSTRIJA NAFTE d.d. (INA d.d.). Društvo je s INA d.d. zaključilo Ugovor o prodaji postojećih građevina (cjevovoda) koji predstavljaju dugotrajnu imovinu INE i njihovo unošenje u javni vodoopskrbni sustav kojim upravlja Društvo. Ugovor je potpisan 12. prosinca 2003. godine, a Dodatak 06. ožujka 2007. godine. Ukupna procijenjena vrijednost cjevovoda od 1.000.783,50 EUR umanjena je za smanjenje vrijednosti cjevovoda (amortizaciju) i trošak sanacije u vrijednosti od 86.765,11 EUR. U siječnju 2011. godine Ponikve d.o.o. uputilo je zahtjev INI d.d. za primopredaju cjevovoda, ali do dana pisanja Bilješki nije uspjelo riješiti prijenos cjevovoda koji je u funkciji preuzimanja vode s kopna i opskrbe vodoopskrbe otoka.

1. **DUGOTRAJNA FINANCIJSKA IMOVINA**

Društvo ima udjele u Ponikve usluga d.o.o. u iznosu od 89.400,00 EUR ili 15% temeljnog kapitala (2023.: 89.400,00 EUR; 15% temeljnog kapitala).

1. **ZALIHE**

Zalihe sadrže vodovodni i kanalizacijski materijal u ukupnom iznosu 685.856,19 EUR (2023.: 2.278.819,49 EUR). Na zalihe kanalizacijskih crpnih stanica odnosi se 234.740,47 EUR (2023.: 259.420,54 EUR), na EU digitalne vodomjere 81.182,00 EUR (2023.:1.640.814,00), a na zalihe vodovodnog i kanalizacijskog materijala 369.933,72 EUR (2023. godine 378.584,95 EUR).

Predujmovi za zalihe iznose 70,54 EUR (2023. godina 35.324,18 EUR).

1. **POTRAŽIVANJA OD KUPACA**

Prikazujemo na sljedeći način:



**/i/** Potraživanja od kupaca odnose se na prodanu vodu i pružene usluge potrošačima.

**/ii/** Dio potraživanja od domaćinstava za isporučenu vodu i zbrinute otpadne vode u iznosu 634.450,84 EUR odnosi se na potraživanja koja se pojedinačno vode u društvu koje obavlja uslugu objedinjene naplate Ponikve usluga d.o.o.

**/iii/** U Bilanci su na dan 31. prosinca 2024. godine iskazana utužena potraživanja od kupaca, potraživanja od kupaca u stečaju i potraživanja od kupaca prijavljena u predstečajnu nagodbu u iznosu od 89.801,85 EUR. (23.209,25 EUR odnosi se na potraživanja koja su nakon podjele Društva 31. prosinca 2013. godine pripala Ponikve eko otoku Krku).

Društvo je u 2024. godini izvršilo vrijednosno usklađenje utuženih potraživanja (Bilješka 4.5.) u iznosu od 32.734,01 EUR (2023.: 23.701,66 EUR) i iskazalo trošak u iznosu od 9.928,75 EUR (2023.:16.948,86 EUR) budući je u preostalom iznosu potraživanja sadržan i dio koji nije prihod Društva (naknada za korištenje i zaštitu voda) ili predstavlja odgođeni prihod (naknada za razvoj).

U 2024. godini Društvo nije imalo otpisanih nenaplativih potraživanja (2023.: 92,80 EUR).

**/iv/** Tijekom godine naplaćen je iznos od 34.222,60 EUR vrijednosno usklađenih potraživanja iz prethodnih godina te 1.220,24 sudskih troškova i 1.528,30 EUR kamata.

**/v/** Potraživanja od privrede na dan 31. prosinca 2024. iznose 576.530,05 EUR (2023.: 558.582,34 EUR).

Najznačajnija potraživanja su:



1. **POTRAŽIVANJA OD DRŽAVE I DRUGIH INSTITUCIJA**

Potraživanja od države i drugih institucija na dan 31. prosinca 2024. godine iznose 1.542,29 EUR (2023.: 262.091,69 EUR), a odnose se na potraživanje od HZZO za bolovanja.

1. **OSTALA POTRAŽIVANJA**

Ostala potraživanja na dan 31. prosinca 2024. godine iznose 114.844,19 EUR (2023.: 201.940,34 EUR), a najvećim dijelom se odnose na potraživanja za dane predujmove za usluge u iznosu od 105.682,77 EUR.

1. **KRATKOTRAJNA FINANCIJSKA IMOVINA**

S 31.12.2024. godine, društvo nema kratkotrajnu financijsku imovinu.

1. **NOVAC U BANCI I BLAGAJNI I OBRAČUNATI PRIHODI**

Novčana sredstva na dan 31. prosinca 2024. godine odnose se na sredstva na žiro računu u iznosu od 4.417.599,06 EUR (2023.: 6.016.978,09 EUR). Stanja novčanih sredstava na računima usuglašena su sa izvodima banaka na dan 31. prosinca 2024. godine.

1. **PLAĆENI TROŠKOVI BUDUĆEG RAZDOBLJA I OBRAČUNATI PRIHODI**

Na stavci obračunanih prihoda Društvo iskazuje iznos od 55.065,53 eur od čega je 54.522,53 EUR potraživanje od Ministarstva regionalnog razvoja i fondova EU po ugovoru o sufinanciranju vlastitog dijela lokalne komponente EU projekta. Ugovor je sklopljen u studenom 2021. godine. Ukupno ugovoreni iznos sufinanciranja za Društvo iznosi 136.306,33 EUR. Društvu je do sada doznačena kapitalna pomoć u iznosu od 81.783,80 EUR (2021. -13.630,64 EUR i 2023.-68.153,15 EUR) što je evidentirano i kao odgođeni prihod (Bilješka 26).

1. **KAPITAL I REZERVE**

Stanje i promjene na kapitalu prikazujemo kako slijedi:

****

**/i/** Temeljni ulozi osnivača na dan 31. prosinca 2024. godine jednaki su onima na dan 31. prosinca 2023. godine i iznose:



**/ii/** Kapitalne rezerve odnose se na ulaganja osnivača (jedinica lokalne samouprave):



Povećanje kapitalnih rezervi se odnosi na doznake sredstava u 2024. za ulaganja u izgradnju vodovodnog i kanalizacijskog sustava.

1. **DUGOROČNE OBVEZE**

Dugoročne obveze predstavljaju obveze prema Hrvatskoj banci za obnovu i razvitak (HBOR), obveze prema Privrednoj banci Zagreb za pokriće financijske korekcije (EU projekt) te obveze po leasinzima prema Erste & Steiermakische S-Leasing d.o.o.

Promjene na dugoročnim financijskim kreditima u 2024. godini bile su sljedeće:



**/i/** Povećanje kredita/leasinga u toku 2024. godine iznosi 81.165,04 EUR, a odnosi se na:

* 1. Ugovor o kreditu s Hrvatskom bankom za obnovu i razvitak odobren u vrijednosti do 5.972.526,38 EUR (45 milijuna kn). Ugovor je sklopljen u kolovozu 2017. godine. Kredit se koristio do 31.03.2024. godine za financiranje EU projekta „Projekt prikupljanja, odvodnje i pročišćavanja otpadnih voda na području otoka Krka“ i to kao dio lokalne komponente koji se odnosi na partnere u projektu (JLS) i za pokriće dijela financijske korekcije EU projekta. Ukupno je iskorišteno 5.453.245,64 EUR kredita od čega 1.165,04 EUR u 2024. godini. Kredit se počeo otplaćivati 30.06.2024., a otplatu u cijelosti financira šest jedinica lokalne samouprave otoka Krka (partneri na EU projektu).

**b)** Ugovor o leasingu s Erste & Steiermarkische S-leasing d.o.o. za nabavu novog teretnog vozila u vrijednosti od 80.000,00 EUR. Prva otplatna rata bila je 01. lipnja 2024. godine a zadnja je 01. svibnja 2029. godine.

**/ii/** Društvo je u 2024. godini otplatilo 848.687,85 EUR glavnica kredita/leasinga:

1. 225.120,42 EUR kreditnih sredstava korištenih za rekonstrukcije vodovoda (iz vlastitih sredstava),
2. 545.324,56 EUR kreditnih sredstava korištenih za financiranje EU projekta (iz sredstava proračuna 6 jedinica lokalne samouprave otoka Krka - partneri na projektu),
3. 42.136,00 EUR kreditnih sredstava korištenih za financiranje financijske korekcije EU projekta (89% iz naknade za razvoj, 11% iz vlastitih sredstava) i
4. 36.106,87 EUR leasing obveza (iz vlastitih sredstava).


**/iii/**       Za podmirenje dugoročnih obveza po kreditima i leasinzima koje na 31. prosinca 2024. iznose 8.390.358,11 EUR sredstva osiguravaju:

- društvo iz vlastitih sredstava ukupno 1.333.218,59 EUR (za rekonstrukcije vodovoda 900.481,68 EUR, za pokriće financijske korekcije EU projekta 339.836,61 EUR, za otplatu leasinga 92.900,30 EUR),

- sredstva naknade za razvoj za pokriće financijske korekcije EU projekta ukupno 2.694.543,00 EUR,

- šest jedinica lokalne samouprave otoka Krka 4.362.596,52 EUR (lokalni dio EU projekta i pokriće dijela financijske korekcije EU projekta).

Detaljan pregled dugoročnih kredita prikazan je u nastavku.



1. **OBVEZE ZA ZAJMOVE, DEPOZITE I SLIČNO**

Društvo na dan 31. prosinca 2024. godine ima uplaćena jamstva u ukupnom iznosu od 17.259,88 EUR (2023.: 1.509.559,13 EUR):

- za ozbiljnost ponude u iznosu od 2.000,00 EUR (od ponuditelja u postupku javne nabave, kao instrument osiguranja od određenih rizika (odustajanje ponuditelja od ponude u roku njezine valjanosti, neprihvaćanje ispravka računske pogreške, odbijanje potpisivanja ugovora o javnoj nabavi ili nedostavljanje jamstva za uredno ispunjenje ugovora o javnoj nabavi)), te za otklanjanje nedostataka u jamstvenom roku u iznosu od 15.259,88 EUR.

1. **OBVEZE PREMA BANKAMA I DRUGIM FINANCIJSKIM INSTITUCIJAMA**

Obveze prema bankama i drugim financijskim institucijama iznose 838.713,45 EUR (2023.: 826.024,40 EUR), a odnose se na kreditne obveze prema: Hrvatskoj banci za obnovu i razvitak (HBOR) 770.444,98 EUR i Privrednoj banci Zagreb za pokriće financijske korekcije EU projekta 42.136,00 EUR te na leasing obveze prema Erste & Steiermakische S-Leasing d.o.o. 26.132,47.

Društvo bi trebalo osigurati 255.971,89 EUR vlastitih sredstava za podmirenje ovih obveza, a ostatak se osigurava iz sredstava naknade za razvoj (37.417,00 EUR) i proračuna 6 JLS (545.324,56 EUR).

1. **OBVEZE ZA PREDUJMOVE**

Obveze za primljene predujmove u iznosu od 19.708,53 EUR (2023.: 23.517,40 EUR) odnose se predujmove građana za vodovodne / kanalizacijske priključke.

1. **OBVEZE PREMA DOBAVLJAČIMA**

Obveze prema dobavljačima na dan 31. prosinca 2024. godine iznose 441.588,14 EUR (2023.: 404.124,65 EUR),

Značajnije obveze prema dobavljačima prikazujemo u nastavku:



1. **OBVEZE PREMA ZAPOSLENICIMA**

Obveze prema zaposlenicima u iznosu od 149.552,14 EUR (2023.: 149.541,17 EUR) odnose se na obveze za obračunatu plaću i naknade plaća za prosinac 2024. godine, a što je isplaćeno u siječnju 2025. godine.

1. **OBVEZE ZA POREZE, DOPRINOSE I SLIČNA DAVANJA**

Ove obveze na dan 31. prosinca 2024. godine iznose 111.343,26 EUR (2023.: 105.504,71 EUR), a odnose se na: doprinose na plaću (30.171,76 EUR), doprinose iz plaće (39.962,30 EUR), porez i prirez iz plaće (17.083,77 EUR), porez i doprinosi plaće u naravi i nadzornog odbora (814,90 EUR), koncesijske naknade (16.107,51 EUR) i PDV (7.203,02 EUR).

1. **OSTALE KRATKOROČNE OBVEZE**

Ostale kratkoročne obveze na dan 31. prosinca 2024. godine iznose 99.482,49 EUR (2023.: 170.308,36 EUR), a odnose se na naknade za korištenje i zaštitu voda u iznosu od 92.607,34 EUR i ostale kratkoročne obveze u iznosu od 6.875,15 EUR.

1. **ODGOĐENO PLAĆANJE TROŠKOVA I PRIHOD BUDUĆEG RAZDOBLJA**

Ova pozicija u Bilanci na dan 31. prosinca 2024. godine iznosi 84.711.107,23 EUR, a odnosi se na:



1. Promjene **tijekom 2024. godine:**

**/i/** Hrvatske vode doznačile su ukupno 85.067,83 EUR za sufinanciranje: izgradnje vodovoda servisne zone Vrbnika s hidrostanicom 50.000,00 EUR, rehabilitacije kanalizacijskih kolektora u Jurandvoru, Dragi Bašćanskoj i Baški 18.000 EUR i za nabavu vodomjera na izvorištima 17.067,83 EUR.

**/ii/** Iznos od 1.609.961,83 EUR predstavlja iznos sufinanciranja EU projekta „Projekt prikupljanja, odvodnje i pročišćavanja otpadnih voda na području otoka Krka“ u 2024. godini i to: bespovratna sredstva EU 71.139,22 EUR, sredstva državnog proračuna 1.374.726,72 EUR te sredstva Hrvatskih voda 164,095,89 EUR.

**/iii**/ Iz Nacionalnog plana oporavka i otpornosti 2021.-2026. sufinancirana je izgradnja vodovoda D-102-Beli Kamik Njivice u iznosu od 140.973,56 EUR (sredstva EU i Hrvatskih voda).

**/iv/** Iznos od 51.175,81 EUR za izgradnju javnog vodovoda do Apartmanskog naselja Lavande financiralo je društvo u čijem je apartmansko naselje u vlasništvu.

**/v/** Prijenos s odgođenih prihoda na prihode obavlja se u visini amortizacije za dugotrajnu materijalnu imovinu nabavljenu iz namjenskih sredstava. Tijekom 2024. godine Društvo je oprihodovalo iznos od 1.885.123,66 EUR na ime obračunate amortizacije (2023.: 1.828.636,54 EUR).

1. **Naknada za razvoj:**

**/i/** Temeljem Zakona o financiranju vodnog gospodarstva uz cijenu vodnih usluga, obračunava se i naplaćuje naknada za razvoj koja se koristi za financiranje izgradnje komunalnih vodnih građevina vodoopskrbe i odvodnje.

|  |  |  |
| --- | --- | --- |
| **stanje naknade za razvoj** | **31.12.2023. EUR** | **31.12.2024. EUR** |
| fakturirano, a nenaplaćeno | 55.500,26 | 64.182,96 |
| naplaćeno, a neutrošeno | 228.191,35 | 170.410,01 |
| **ukupno** | **283.691,61** | **234.592,97** |

U 2024. godini ukupno je fakturirano 828.449,66 EUR (2023.: 796.472,21 EUR), naplaćeno 819.112,92 (2023.: 802.268,16 EUR), namjenski je utrošeno 876.894,26 EUR (2023.: 1.480.155,74 EUR) naknade za razvoj.

Sredstva naknade za razvoj utrošena su na:

* otplatu kredita za financijsku korekciju EU projekta 85.635,01 EUR (glavnica 37.417,00 EUR, kamate 48.218,01 EUR) i
* ostale investicije izgradnje komunalnih vodnih građevina na otoku Krku 791.259,25 EUR.

1. **IZVANBILANČNI ZAPISI**

Izvanbilančni zapisi iznose 22.643.584,18 EUR (2023.: 19.709.314,96 EUR). Odnose se na:

- primljene bankarske garancije od dobavljača za: 6.518.986,18 EUR izvršenje ugovora, jamstveni rok izvršenih ugovora ukupno 520.253,90 EUR te primljene zadužnice od dobavljača ukupno 76.158,99 EUR,

- dana garancija banke za otplatu kredita HBOR-a 729.975,45 EUR te dane zadužnice ukupno 14.798.209,66 EUR (za osiguranje povrata dugoročnih kredita ukupno 14.466.786,11 EUR, leasinga ukupno 162.110,40 EUR, obveze po koncesijama na pomorskom dobru 82.288,14 EUR te ostale dane zadužnice ukupno 87.025,01 EUR).

1. **POTENCIJALNE OBVEZE** **I IMOVINA**

**Sudski sporovi (potencijalne obveze)**

**/i/** Tužitelj je 15.06.2020. podnio tužbu za prestanak uznemiravanja s procijenjenom vrijednosti spora u iznosu od 69.679,47 EUR (525.000,00 kn).  Tvrdi da je Ponikve voda d.o.o. samovoljno položila vodne instalacije na njegovom zemljištu u Baški k.č. 4150, zk.ul. 177, k.o. Baška.

Isti tužitelj je već podnio tužbu s istim tužbenim zahtjevom 2016. godine. Prvostupanjski sud presudio je u korist Ponikve i tužbeni zahtjev je odbijen. Tužitelj je podnio žalbu na presudu. Presuda drugostupanjskog suda još nije donesena.

Društvo je u odgovoru na ovu tužbu istaknulo prigovor dvostruke litispendencije (vođenje druge parnice o istom zahtjevu između istih stranaka) i predložilo da se ista odbaci. Obzirom da se tužitelj nije pojavio na ročištu 20. svibnja 2024. godine, doneseno je nepravomoćno rješenje o povlačenju tužbe, a zbog procjene Društva da u konačnici neće izgubiti spor te da neće doći do odljeva sredstava navedeno nije podložno rezerviranju nego samo objavi u bilješkama.

**/ii/**       Tužitelj je 31.08.2022. podnio tužbu radi naknade štete u iznosu od 15.955,06 EUR (120.213,38 kn) protiv Ponikve voda d.o.o. i Croatia osiguranje d.d. (temeljem police osiguranja od odgovornosti). Tvrdi da su radnici Ponikve bez njegovog znanja prespajali vodovodne priključke u njegovoj kući, pri čemu da su pustili otvoren ventil što je uzrokovalo iscurenje vode po kući i nastanak štete.

Društvo je u odgovoru na tužbu osporilo osnovanost tužbenog zahtjeva, odnosno nastanak štete kao posljedice radova djelatnika Društva na kući tužitelja, kao i njegovu visinu. Croatia osiguranje d.d. također je osporila tužbeni zahtjev, navodeći kako je prethodno odbila tužiteljev vansudski zahtjev za naknadu štete jer je utvrđeno da je za nastanak štete odgovoran izvođač radova, a ne Društvo kao naručitelj istih.

Na okolnosti iz tužbe saslušano je 6 svjedoka te je 30. listopada 2024. godine održan očevid na licu mjesta i provedeno vještačenje po ovlaštenom vještaku građevinske struke. U 2025. godini očekuje se nalaz ovlaštenog vještaka na okolnost uzročno-posljedične veze između štetnog događaja i nastalih oštećenja, te utvrđenje visine troškova sanacije objekta.

Budući da je postupak i dalje u tijeku, sa neizvjesnim ishodom, događaj se samo objavljuje.

**/iii/** KD VODOVOD I KANALIZACIJA d.o.o. podnijelo je protiv Društva prijedlog za ovrhu na temelju vjerodostojne isprave (glavnica: 79.276,43 EUR), temeljem kojega je javni bilježnik Koko Boras dana 1.3.2024. godine donio rješenje o ovrsi, a protiv kojega je Društvo podnijelo prigovor. Dana 8.4.2024. godine Općinski sud u Crikvenici je donio rješenje kojim je rješenje o ovrsi stavljeno izvan snage te je određeno da će se postupak nastaviti voditi kao povodom prigovora protiv platnog naloga.

Postupak se vodi radi naplate računa izdanih radi naknade troška distribucije električne energije za kolovoz i rujan 2022. godine. Društvo je u prigovoru istaknulo da iste smatra neosnovanima iz razloga što je trošak distribucije električne energije sadržan u cijeni vodne usluge, utvrđenoj u međusobno sklopljenom Ugovoru o isporuci vode za piće, a sukladno Privremenoj odluci o cijeni donesenoj od strane Vijeća za vodne usluge, pa da bi dodatno terećenje Društva za isto bilo suprotno Ugovoru i Zakonu o vodnim uslugama.

U ovom predmetu još nije zakazano nijedno ročište, pa se događaj samo objavljuje.

**Porezna imovina (potencijalna imovina)**

**/i/** Društvo iskazuje porezni gubitak (Bilješka 6) i temeljem poreznih propisa umanjenje porezne osnovice kada ostvari porezni dobitak. Obzirom na narav poslovanja Uprava ne može sa sigurnošću potvrditi ostvarenje poreznog dobitka u narednom razdoblju te ne priznaje poreznu imovinu u bilanci nego samo objavljuje moguću poreznu imovinu i iznosu od 28.794,83 EUR (159.971,25 EUR x 18%).

1. **UPRAVLJANJE RIZICIMA**

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo nije izloženo ovom riziku jer nema ugovorenih obveza u stranoj valuti.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente.

Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2024. godini pokrivene su kratkotrajnom imovinom, budući se dijelom podmiruju iz vlastitih sredstava, naknade za razvoj, a dijelom iz sredstava proračuna.

**Procjena fer vrijednosti**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

1. **DOGAĐAJI OD UTJECAJA NA BUDUĆE POSLOVANJE**

Zakonom o vodnim uslugama (NN 66/19) i Uredbom o uslužnim područjima (NN 70/23) propisana je obveza pripajanja trgovačkog društva Vodoopskrba i odvodnja Cres Lošinj d.o.o. trgovačkom društvu Ponikve voda d.o.o.. Krajnjim rokom za provođenje predmetnog pripajanja određen je dan 31. prosinca 2024. godine.

Skupština društva Ponikve voda d.o.o., na sjednici održanoj dana 25. studenog 2024. godine, donijela je odluku o pripajanju društva Vodoopskrba i odvodnja Cres Lošinj d.o.o. društvu Ponikve voda d.o.o., međutim, predmetno pripajanje nije provedeno iz razloga što skupština društva Vodoopskrba i odvodnja Cres Lošinj d.o.o. nije donijela odgovarajuću odluku.

1. **IZNOS NAKNADE ČLANOVIMA UPRAVNIH I NADZORNIH TIJELA**

Isplate članovima Upravnih i Nadzornih tijela obuhvaćaju isplate članovima Nadzornog odbora, te isplate Direktoru u vidu plaće temeljem sklopljenog ugovora o radu. Ugovorom o radu je, od isplata, definirana plaća, a ostale isplate temeljem Zakona o radu su za direktora prema odredbama Zakona o sprječavanju sukoba interesa kao njegovog obveznika, dodatno ograničene pa ih on kao takve ne može primati. Ukupne isplate u 2024. godini su iznosile po svim osnovama u bruto iznosu 56.732,51 EUR.

1. **DOGAĐAJI NAKON DATUMA BILANCE**

Nakon datuma bilance, a do datuma sastavljanja ovih financijskih izvještaja nisu se dogodili značajni događaji koji bi zahtijevali usklađivanje financijskih izvještaja ili objavu.

1. **INFORMACIJE O TRANSAKCIJAMA SA POVEZANIM STRANAMA**

Kao povezane strane Društva se pojavljuju svi osnivači kao članovi društva te izravno ili preko osnivača povezana društva. Međutim Društvo sa svim povezanim stranama posluje prema važećem cjeniku sa aspekta odnosa prema kupcima, dok sa aspekta odnosa sa dobavljačima posluje temeljem odredbi Zakona o javnoj nabavi pa su sve transakcija sa svim povezanim stranama temeljene na tržišnim uvjetima odnosno cijenama sukladno stvarnim potrebama učesnika u transakcijama.

Značajnija transakcija je transakcija sa društvom Ponikve usluga d.o.o. koja za društvo obavlja računovodstveno-financijsko-pravne-administrativne usluge. Odnosi su regulirani ugovorom koji je prošao provjeru poreznih savjetnika. Navedeno društvo obavlja usluge samo povezanim društvima i to, Društvu, društvu Ponikve eko otok d.o.o. i društvu Smart island Krk d.o.o. te da je osnovano isključivo s ciljem pružanja usluga ovim društvima na načelu neutralnog financijskog rezultata odnosno načelu pokrića troškova. Kako je navedeno u Bilješci 4.1. /v/ troškovi odnosno vrijednost transakcija za društvom Ponikve usluga d.o.o. za 2024. godinu iznose 529.369,73 EUR (2023.: 505.225,89 EUR).

1. **PREDUJMOVI I KREDITI ODOBRENI ČLANOVIMA ADMINISTRATIVNIH, UPRAVNIH I NADZORNIH TIJELA PODUZETNIKA**

Društvo nema odobrenih predujmova i kredita članovima upravnih tijela te nije preuzelo obveze u njihovo ime po osnovi bilo kakvih garancija.

1. **ODOBRENJE FINANCIJSKIH IZVJEŠTAJA**

Financijski izvještaji odobreni su dana 14.5.2025. godine.

Uprava Društva:

Neven Hržić, mag.ing.aedif.